Bruce Willis met demensie gediagnoseerBruce Willis op 11 Oktober 2019 by die première van ‘Motherless Brooklyn’ in New York. (Foto: Angela Weiss/AFP) Die akteur Bruce Willis is met onbehandelbare demensie gediagnoseer, minder as ŉ jaar nadat hy sy akteursloopbaan vaarwel geroep het weens sy gesondheid. Willis is in Maart verlede jaar met afasie gediagnoseer. Die toestand tas ŉ persoon se vermoë om te praat en skryf aan en word gewoonlik teweeggebring deur skade aan die linkerkant van die brein, byvoorbeeld deur ŉ beroerte. Volgens die 67-jarige aksieheld se familie is Willis nou met frontotemporale demensie gediagnoseer. “Ongelukkig is uitdagings met kommunikasie net een simptoom van die siekte wat Bruce in die gesig staar,” lui die verklaring wat deur Willis se vrou, Emma Heming Willis, sy eksvrou, Demi Moore, en kinders uitgereik is. “Terwyl dit pynlik is, is dit ’n verligting om uiteindelik ’n duidelike diagnose te hê. Daar is tans geen behandeling vir die siekte nie, ’n werklikheid wat ons hoop kan verander in die jare wat voorlê.” Willis is bekend vir sy rol as John McClane in die Die Hard-flieks. Hy was ook in flieks soos The Sixth Sense, Armageddon, Lucky Number Slevin en Moonrise Kingdom te sien. Willis het tydens sy loopbaan onder meer ŉ Golden Globe- en twee Emmy-toekennings gewen.